
REFERAT
privind aprobarea Actului adiţional nr. 1 la Convenţia de subvenţionare nr. 196 din 24.11.2008
Municipiul Timişoara, atestat documentar din anul 1212, deţine un amplu şi valoros patrimoniu arhitectural. Din nefericire, din cauza vechimii lor şi a unei întreţineri inadecvate, odată cu trecerea vremii, majoritatea monumentelor şi clădirilor, valoroase din punct de vedere arhitectural, se află într-o fază avansată de uzură şi degradare. Reabilitarea lor presupune cheltuieli financiare foarte mari, fapt pentru care s-au căutat resurse financiare complementare pentru acoperirea cheltuielilor privind reabilitarea clădirilor istorice.

În vederea punerii în valoare a unor clădiri istorice din municipiul Timişoara şi promovării unor activităţi tradiţionale ale municipiului Timişoara, Consiliul Local al Municipiului Timişoara şi SC URSUS Breweries SA au încheiat contractul de asociere nr. 1/20.05.2006, aprobat prin Hotărârea Consiliului Local al Municipiului Timişoara nr. 158/18.04.2006. 

Conform contractului de asociere mai sus menţionat, Consiliul Local al Municipiului Timişoara a aprobat, prin Hotărârea Consiliului Local al Municipiului Timişoara nr. 147/ 25.03.2008, lista de clădiri pentru renovare în 2008.

Pentru realizarea obiectului contractului de asociere nr. 1/20.05.2006, încheiat între Consiliul Local al Municipiului Timişoara şi SC URSUS Breweries SA, în baza art. 3 lit.b) din acest contract s-a aprobat Convenţia cadru pentru a se încheia cu proprietarii imobilelor renovate. Această convenţie a fost aprobată prin HCL nr. 330/29.07.2008. În urma acestei hotărâri de consiliu s-a încheiat convenţia nr. 196 din 24.11.2008 cu proprietarii de la imobilul din Piaţa Unirii nr. 11 din Municipiul Timişoara.

Această convenţie prevede măsuri de reabilitare, şi anume lucrări de reparaţii la acoperiş/învelitoare, faţade, părţi metalice şi părţi din lemn.

Cu acordul finanţatorului, respectiv a S.C. URSUS Breweries S.A., a fost inclus şi iluminatul arhitectural nocturn,  ca lucrare de reabilitare admisă, conform Adresei cu nr. de înregistrare CDD2009-000198/15.10.2009.
Conform art.1 alin.(3) coroborat cu art. 3 lit. c) din Legea nr. 230 din 7 iunie 2006 a serviciului de iluminat public, iluminatul arhitectural face parte din iluminatul public. Astfel, Municipiul Timişoara va suporta valoarea totală a consumului de energie electrică necesar iluminării arhitecturale nocturne a imobilului, racordându-l la reţeaua de iluminat public.

Considerăm că prin această măsură vor fi puse în evidenţă, pe timpul nopţii, clădirea şi elementele arhitecturale ale acesteia. Iluminatul arhitectural nocturn va oferi efecte decorative spectaculoase şi va înfrumuseţa şi spaţiile publice în care această clădire se află. 
S.C. URSUS Breweries S.A. va suporta 100% din valoarea totală a cheltuielilor impuse de instalarea iluminatului arhitectural nocturn. Propunem ca aceste prevederi să fie incluse într-un Act adiţional la convenţia de subvenţionare nr. 196/24.11.2008.
Având în vedere cele mai sus menţionate,

PROPUNEM
- aprobarea Actului adiţional nr. 1 la Convenţia de subvenţionare nr. 196 din 24.11.2008, prevăzut în Anexa la prezentul referat.
- aprobarea plăţii din bugetul local al Municipiului Timişoara a valorii totale a consumului de energie electrică necesar iluminatului arhitectural nocturn a clădirii istorice din Piaţa Unirii nr. 11 din Municipiul Timişoara.

